Document ID: 31989R2956

*****
ΚΑΝΟΝΙΣΜΟΣ (ΕΟΚ) αριθ. 2956/89 ΤΗΣ ΕΠΙΤΡΟΠΗΣ
της 29ης Σεπτεμβρίου 1989
για την παρέκκλιση από ορισμένες διατάξεις του κανονισμού (ΕΟΚ) αριθ. 1725/79 όσον αφορά τον έλεγχο της παρουσίας ορισμένων προϊόντων στο χρησιμοποιούμενο αποκορυφωμένο γάλα σε σκόνη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 763/89 (2), και ιδίως το άρθρο 10 παράγραφος 3,
Εκτιμώντας:
ότι ο κανονισμός (ΕΟΚ) αριθ. 1725/79 της Επιτροπής της 26ης Ιουλίου 1979 περί των λεπτομερειών παροχής ενισχύσεων στο αποκορυφωμένο γάλα που μεταποιείται σε σύνθετες τροφές και στο αποκορυφωμένο γάλα σε σκόνη που προορίζεται για τη διατροφή μόσχων (3), όπως τροποποιήθηκε τελευταία από τον κανονισμό (ΕΟΚ) αριθ. 3368/88 (4), καθορίζει ορισμένα προϊόντα η παρουσία των οποίων στο αποκορυφωμένο γάλα σε σκόνη ως έχει ή ενσωματωμένο σε μείγμα δεν επιτρέπει τη χορήγηση της ενισχύσεως, για να αποκλεισθεί του πλεονεκτήματος το αποκορυφωμένο γάλα σε σκόνη που έχει αποτελέσει αντικείμενο μειώσεως της τιμής ή ενισχύσεως βάσει των εξής μέτρων:
- του κανονισμού (ΕΟΚ) αριθ. 368/77 της Επιτροπής της 23ης Φεβρουαρίου 1977 περί πωλήσεως με δημοπρασία αποκορυφωμένου γάλακτος σε σκόνη που προορίζεται για τη διατροφή χοίρων και πουλερικών (5), όπως τροποποιήθηκε τελευταία από τον κανονισμό (ΕΟΚ) αριθ. 222/88 (6),
- του κανονισμού (ΕΟΚ) αριθ. 443/77 της Επιτροπής της 2ας Μαρτίου 1977 περί πωλήσεως σε καθορισμένη τιμή αποκορυφωμένου γάλακτος σε σκόνη που προορίζεται για τη διατροφή χοίρων και πουλερικών και για τροποποίηση των κανονισμών (ΕΟΚ) αριθ. 1687/76 και (ΕΟΚ) αριθ. 368/77 (7), όπως τροποποιήθηκε τελευταία από τον κανονισμό (ΕΟΚ) αριθ. 1413/87 (8),
- του κανονισμού (ΕΟΚ) αριθ. 1844/77 της Επιτροπής της 10ης Αυγούστου 1977 περί της χορηγήσεως με δημοπρασία ειδικής ενισχύσεως για το αποκορυφωμένο γάλα σε σκόνη που προορίζεται για τη διατροφή των ζώων πλην των νεαρών μόσχων (9), όπως τροποποιήθηκε τελευταία από τον κανονισμό (ΕΟΚ) αριθ. 222/88·
ότι η εφαρμογή του κανονισμού (ΕΟΚ) αριθ. 1844/77 ανεστάλη από τον Αύγουστο 1985· ότι επιπλέον οι πωλήσεις στα πλαίσια των κανονισμών (ΕΟΚ) αριθ. 368/77 και αριθ. 443/77 σταμάτησαν το Νοέμβριο 1988 λαμβάνοντας υπόψη το δημόσιο απόθεμα· ότι είναι δυνατόν να παύσει προσωρινά ο έλεγχος της παρουσίας των εν λόγω προϊόντων στο αποκορυφωμένο γάλα σε σκόνη μετουσιωμένο ή μεταποιημένο σε σύνθετες ζωοτροφές από την 1η Οκτωβρίου 1989 βάσει του κανονισμού (ΕΟΚ) αριθ. 1725/79·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από την 1η Οκτωβρίου 1989 έως την ημερομηνία που θα καθορισθεί κατά την επανάλειψη των πωλήσεων στα πλαίσια των κανονισμών (ΕΟΚ) αριθ. 368/77 και (ΕΟΚ) αριθ. 443/77 ή/και της επανεφαρμογής του κανονισμού (ΕΟΚ) αριθ. 1844/77 ή παρομοίων μέτρων, δεν εφαρμόζονται οι εξής διατάξεις του κανονισμού (ΕΟΚ) αριθ. 1725/79:
α) το άρθρο 4 παράγραφος 1 στοιχείο δ)
και
β) το άρθρο 10 παράγραφος 2 στοιχείο α) τελευταίο εδάφιο, όσον αφορά τα θραυσμένα σιτηρά, τους θραυσμένους πλακούντες, τους θραυσμένους πλακούντες ή/και το άλευρον ξερών κραμβοσπόρων και γογγυλοσπόρων από τους οποίους έχουν αφαιρεθεί τα λιπαρά συστατικά, το άλευρο σανού ή/και αχύρου και τα άλλα προϊόντα φυτικής προελεύσεως που προορίζονται για τη διατροφή των ζώων.
2. Κατά τη διάρκεια της περιόδου που αναφέρεται στην παράγραφο 1, δεν συμπληρώνονται οι εξής θέσεις των δελτίων που εμφαίνονται στα παραρτήματα του κανονισμού (ΕΟΚ) αριθ. 1725/79:
α) στο δελτίο αναλύσεως που εμφαίνεται στο παράρτημα Ι:
οι θέσεις που αφορούν το γράμμα Α 2 στοιχεία β), στ), ζ), η) και θ)·
β) στο δελτίο ελέγχου που εμφαίνεται στο παράρτημα ΙΙ:
η θέση που αφορά το γράμμα Β 1.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Οκτωβρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Σεπτεμβρίου 1989.

Labels: 17
19
6